ส่งเสริมการขับเคลื่อนแก้ปัญหารุกล้ำลำน้ำ มุ่งเน้นการเจรจา สร้างความเข้าใจผู้บุกรุก
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการบริหารจัดการสิ่งก่อสร้างรุกล้ำลำน้ำสาธารณะ ครั้งที่ 1/2565 โดยที่ประชุมได้รับทราบความคืบหน้าการดำเนินงานของคณะอนุกรรมการขับเคลื่อนการดำเนินการฟื้นฟูและพัฒนาพื้นที่คลองลาดพร้าว คลองเปรมประชากรและคลองแสนแสบ สำหรับคลองแสนแสบและคลองสาขา มีจำนวนสิ่งปลูกสร้างรุกล้ำ 1,839 ราย ซึ่งสำนักงานเขตพื้นที่ ดำเนินการเจรจาและขอความร่วมมือให้เจ้าของสิ่งปลูกสร้างรุกล้ำให้รื้อย้ายส่วนที่ล้ำออกจากแนวเขตคลอง สำหรับผู้ที่ยังไม่ให้ความร่วมมือ เจ้าหน้าที่รัฐจะเพิ่มเติมการสร้างความเข้าใจให้มากขึ้น ควบคู่กับดำเนินการตามกฎหมาย ที่จำเป็นและเป็นธรรมต่อไปที่ประชุมเห็นชอบให้ปรับแผนแม่บทโครงสร้างพื้นฐานระบบคลอง และการพัฒนาชุมชนริมคลองเปรมประชากร ในพื้นที่ที่มีปัญหาให้สอดคล้องกับสภาพพื้นที่และเห็นชอบให้หน่วยงานที่เกี่ยวข้องใช้การเจรจา สร้างความเข้าใจและดำเนินการกับผู้รุกล้ำที่ยังไม่ให้ความช่วยร่วมมือ พร้อมทั้งใช้มาตรการทางกฎหมายควบคู่กันไป เพื่อมิให้โครงการมีความล่าช้าและส่งผลกระทบต่อแผนงานพัฒนาพื้นที่ และการสร้างหลักประกัน ความมั่นคงที่อยู่อาศัย ให้กับพี่น้องประชาชนโดยรวม